b'\n_START_ARTICLE_\nYyke\xc3\xa4nper\xc3\xa4\n_START_SECTION_\nMaastonmuutos Yyke\xc3\xa4nper\xc3\xa4n ja Kilpisj\xc3\xa4rven v\xc3\xa4lill\xc3\xa4\n_START_PARAGRAPH_\nVain 50 kilometrin v\xc3\xa4limatkasta Kilpisj\xc3\xa4rveen huolimatta ero esimerkiksi maastonmuodoissa on Norjan ja Suomen v\xc3\xa4lill\xc3\xa4 huomattava. Yyke\xc3\xa4nper\xc3\xa4 sek\xc3\xa4 l\xc3\xa4heinen Yyke\xc3\xa4n alue ovat keskell\xc3\xa4 K\xc3\xb6livuoria. Verrattain Suomen puolella sijaitseva Kilpisj\xc3\xa4rvi sijaitsee puolestaan K\xc3\xb6livuorten reunalla. Matkalla Kilpisj\xc3\xa4rvelt\xc3\xa4 Norjanmerelle maastonmuodot jyrkkenev\xc3\xa4t, ja korkeuserot laaksonpohjien, vuonojen sek\xc3\xa4 vuorten v\xc3\xa4lill\xc3\xa4 kasvavat nopeasti, vaikkakin jo Kilpisj\xc3\xa4rven maastossa on muuhun Suomeen verrattuna selv\xc3\xa4sti vuoristomaisempia piirteit\xc3\xa4.\n_START_SECTION_\nYleisesti\n_START_PARAGRAPH_\nMaastollisesti Yyke\xc3\xa4nper\xc3\xa4 sijaitsee laaksossa vuonon rannalla ja sit\xc3\xa4 ymp\xc3\xa4r\xc3\xb6iv\xc3\xa4t vuorenhuiput, jotka p\xc3\xa4\xc3\xa4s\xc3\xa4\xc3\xa4nt\xc3\xb6isesti nousevat 1,5 kilometrin korkeuteen. Yyke\xc3\xa4nvuono on l\xc3\xa4hes pohjois-etel\xc3\xa4-suuntainen ja Yyke\xc3\xa4nper\xc3\xa4 sijaitsee sen it\xc3\xa4rannalla. Kyl\xc3\xa4 sijaitsee E8- ja E6-teiden risteyksess\xc3\xa4. L\xc3\xa4hell\xc3\xa4 on NATO:n bunkkereiden suuaukkoja kallioseiniss\xc3\xa4 aivan kyl\xc3\xa4\xc3\xa4n johtavan tien kupeessa. _NEWLINE_Vuonon l\xc3\xa4nsirannalla olevien huippujen, esimerkiksi N\xc3\xa1llang\xc3\xa1isin ja Imag\xc3\xa1isin v\xc3\xa4linen Steindalsbreen, B\xc3\xa1lggesv\xc3\xa1rrin viereinen Sydbreen ja Storfjelletin huipun katveessa oleva Fornesbreen ovat kes\xc3\xa4ll\xc3\xa4kin pysyvi\xc3\xa4 j\xc3\xa4\xc3\xa4tik\xc3\xb6it\xc3\xa4, joilla j\xc3\xa4rjestet\xc3\xa4\xc3\xa4n retkeilij\xc3\xb6ille muun muassa j\xc3\xa4\xc3\xa4tikk\xc3\xb6vaelluskursseja. Ikij\xc3\xa4\xc3\xa4 antaa mahdollisuuksia j\xc3\xa4\xc3\xa4tikk\xc3\xb6harjoitteluun, kuten my\xc3\xb6s muuhun teknisemp\xc3\xa4\xc3\xa4nkin kiipeilyyn sek\xc3\xa4 jo hieman alppimaiseen vuoristovaellukseen. Retkeilij\xc3\xa4t, kiipeilij\xc3\xa4t ja vapaalaskijat suosivatkin Yyke\xc3\xa4nper\xc3\xa4n seutuja.\n_START_SECTION_\nLiikenne\n_START_PARAGRAPH_\nYyke\xc3\xa4nper\xc3\xa4 sijaitsee Eurooppatie 8:n ja Eurooppatie 6:n risteyksen l\xc3\xa4hettyvill\xc3\xa4. N\xc3\xa4ist\xc3\xa4 Eurooppatie 8 toimii tieyhteyten\xc3\xa4 Suomeen, Kilpisj\xc3\xa4rvelle, ja n\xc3\xa4iden kahden kyl\xc3\xa4n v\xc3\xa4limatka on 50 kilometri\xc3\xa4. Toisessa suunnassa E8 johtaa Tromssan kaupunkiin asti. Eurooppatie 6 puolestaan vie koko manner-Norjan l\xc3\xa4pi Kirkkoniemest\xc3\xa4 aina Oslon etel\xc3\xa4puolelle, Ruotsissa sijaitsevaan Trelleborgiin. N\xc3\xa4in ollen Yyke\xc3\xa4nper\xc3\xa4 on er\xc3\xa4s monista tien varrella sijaitsevista kylist\xc3\xa4. L\xc3\xa4hin lentokentt\xc3\xa4 on Tromssassa. _NEWLINE_Tromssalla on muutenkin merkitt\xc3\xa4v\xc3\xa4 vaikutus Yyke\xc3\xa4nper\xc3\xa4\xc3\xa4n, sill\xc3\xa4 esimerkiksi Tromssan yliopistolla on paljon toimintaa Yyke\xc3\xa4nper\xc3\xa4ss\xc3\xa4, muun muassa observatorio.\n_START_SECTION_\nTunnettuja asukkaita\n_START_PARAGRAPH_\nKirjailija ja taiteilija Nils-Aslak Valkeap\xc3\xa4\xc3\xa4 asui Yyke\xc3\xa4nper\xc3\xa4ss\xc3\xa4 rakennuttamassaan L\xc3\xa1ss\xc3\xa1g\xc3\xa1mmi-talossa. Nimi tarkoittaa kalliomajaa. Nykyisin talo on kes\xc3\xa4isin museona ja talvisin sit\xc3\xa4 vuokrataan saamelaistaiteilijoille ja saamelaisen kulttuurin tutkijoille.'